Kohtuasi T-158/03

Industrias Químicas del Valles, SA

versus

Euroopa Ühenduste Komisjon

„Direktiiv 91/414/EMÜ — Taimekaitsevahendid — Toimeained — Metalaksüül — Loa andmise menetlus — Koondtoimik ja täielik toimik — Tähtaeg — Proportsionaalsuse põhimõte — Võimu kuritarvitamine”

Esimese Astme Kohtu otsus (teine koda), 28. juuni 2005 II-2429

Kohtuotsuse kokkuvõte

Määrus nr 3600/92, millega nähakse ette direktiivi 91/414 artikli 8 lõikes 2 osutatud tööprogrammi esimese etapi üksikasjalikud rakenduseeskirjad, kehtestab taimekaitsevahendite toimeainete nimetatud direktiivi I lisasse kandmise menetluse, mis algab teate saatmisega. Juhul kui sama toote kohta on esitatud mitu teadet, sätestab kõnealune määrus ühiste toimikute eelistuse. Ühine teatis eeldab aga eelnevat poolte kokkulepet. Kui selline kokkulepe puudub, käsitatakse neid teatisi eraldi teatistena, mis nõuab iga teavitaja kohta eraldiseisvat täielikku toimikut. Määruse nr 3600/92 artikli 6 lõige 1 näeb sellega seoses ette üksikasjalikud sätted, mille kohaselt peavad teavitajad saatma referentliikmesriigile koond- ja täieliku toimiku ning nende toimikute koostamise kohustus lasub igal konkreetsel teavitajal. Seega asjaolu, et üks teavitaja menetlusest väljub, ei muuda teiste teavitajate kohustusi. (vt punktid 71-73)

Määruse nr 3600/92, millega nähakse ette direktiivi 91/414 artikli 8 lõikes 2 osutatud tööprogrammi esimese etapi üksikasjalikud rakenduseeskirjad ja mis kehtestab taimekaitsevahendite toimeainete nimetatud direktiivi I lisasse kandmise menetluse, artikli 7 lõige 4 näeb ette, et komisjon võib pikendada täiendava toimiku ja kõnealuseid toimeaineid käsitlevate täiendavate andmete esitamiseks antud tähtaega vaid erandlikel juhtudel, nimelt kui referentliikmesriik ja komisjon ei ole suutnud määratleda toimiku läbivaatamiseks vajalikuks peetavaid pikaajalisi uuringuid enne 25. maid 2001. See õigus on osa ühenduse institutsioonide laiast kaalutlusõigusest, mida nad selles valdkonnas eesmärkide määratlemise ja sobivate tegevusmudelite valiku osas omavad. Seega peab ühenduse kohtu sisuline kontroll piirduma küsimusega, kas kaalutlusõiguse teostamisel pole tehtud ilmset viga, kuritarvitatud võimu või kas ühenduse institutsioonid ei ole ilmselgelt oma kaalutlusõiguse piire ületanud. (vt punktid 92 ja 95)

Direktiivi 91/414 taimekaitsevahendite turuleviimise kohta eesmärgiks ei ole turu või konkurentsi kaitse, vaid inimeste ja loomade tervise ning keskkonna kaitse. See eesmärk on kooskõlas ettevaatuspõhimõttega ja vastab kohtupraktikale, mis annab majanduslike huvide ees eesõiguse tervise- ja keskkonnakaitsele. Taotletava eesmärgi, s.o inimeste tervise kaitse eesmärgi olulisus õigustab teatud ettevõtjatele kaasnevaid negatiivseid majanduslikke tagajärgi, isegi kui need on märkimisväärsed. Selles kontekstis peab pidama tervisekaitset majanduslikest kaalutlustest tunduvalt olulisemaks. (vt punktid 133 ja 134)

Ühenduse õiguse üldpõhimõtete hulka kuuluv proportsionaalsuse põhimõte nõuab, et ühenduse institutsioonide aktid oleks taotletavate legitiimsete eesmärkide saavutamiseks sobivad ja vajalikud, tingimusel et kui valida on mitme sobiva abinõu vahel, tuleb otsustada vähem piirava abinõu kasuks, ning põhjustatud kitsendused ei tohi olla seatud eesmärke silmas pidades ebaproportsionaalsed. Küll aga on põllumajanduse valdkonnas, eelkõige mis puudutab EÜ asutamislepingu artikli 43 (muudetuna EÜ artikkel 37) alusel võetud meetmeid, proportsionaalsuse põhimõttele vastavuse kohtulik kontroll eriline selles osas, et Euroopa Kohus tunnustab nimetatud valdkonnas poliitiliste, majanduslike ja sotsiaalsete valikute ning komplekssete hinnangute osas ühenduse seadusandja ulatuslikku kaalutlusõigust. Sellest tulenevalt võib selle valdkonna abinõu seaduspärasust mõjutada üksnes pädeva institutsiooni poolt seatud eesmärgi saavutamiseks ilmselt ebasobiv abinõu. (vt punktid 135 ja 136)